ไฟแนนซ์ทูเดย์
โครงการพัฒนาที่ราชพัสดุหมอชิตยังพ่นพิษคนในกระทรวงการคลังไม่เลิก
14 ธ.ค. 2554

โครงการพัฒนาที่ราชพัสดุหมอชิตยังพ่นพิษคนในกระทรวงการคลังไม่เลิก 
หลังธนารักษ์ต้องจ่ายเงินให้บริษัท บีทีเอส พันกว่าล้านบาท และต้องตั้งกรรมการสอบหาคนทำให้รัฐเกิดความเสียหาย โดยผู้เกี่ยวข้องมีทั้งข้าราชการที่เกษียณไปแล้ว และยังรับราชการอยู่




รายชื่อคนที่เกี่ยวข้องสำคัญที่เกษียณไปแล้ว เป็นถึงอดีตอธิบดีกรมธนารักษ์ ที่ล่าสุดได้รับการแต่งตั้งจากรัฐบาลให้เป็นคณะกรรมการบริหารระบบน้ำ 
ส่วนราชการที่ไม่เกษียณ ปัจจุบันนั่งอยู่ในตำแหน่งใหญ่ทั้งรองอธิบดีกรมธนารักษ์ และผู้ตรวจราชการกระทรวงการคลัง
...ปัญหาการจัดซื้อจัดจ้างระบบคอร์แบงกิงของธนาคารอาคารสงเคราะห์ (ธอส.) ยังปิดไม่ลง ล่าสุดได้มีการตั้งคณะกรรมการเข้าไปสางเรื่องนี้อีกครั้ง เพราะ วรวิทย์ ชัยลิมปมนตรี กรรมการผู้จัดการ ธอส.ไม่ยอมเซ็นรับ เพราะถือว่าไม่ได้เป็นคนอนุมัติโครงการเจ้าปัญหานี้ จึงไม่อยากเจ็บตัว เนื้อไม่ได้กิน หนังไม่ได้รอง แลัวดันเอากระดูกมาแขวนคอ
...ข่าวปรับคณะรัฐมนตรี ทำให้ข้าราชการกระทรวงการคลัง ติดตามใกล้ชิดว่า ในส่วนของคลังจะมีการปรับตำแหน่ง รมว.คลัง ตำแหน่งเดียว หรือพ่วง รมช.คลัง อีก 2 คน ยกใหม่ทั้งทีม เพราะรัฐมนตรีทั้ง 3 คน ผลงานเงียบมากตั้งแต่น้ำท่วมที่ผ่านมา
...ช่วงนี้ รมว.คลัง ธีระชัย ภูวนาถนรานุบาล ใช้เฟซบุ๊กประชาสัมพันธ์การเดินทางไปสถานที่ต่างๆ อย่างเข้มข้น แต่ไม่มีเรื่องของนโยบายอะไร ทำเอาแฟนคลับที่ตามอ่านเฟซบุ๊กหงอยเหงา มีคนตามไลค์ไม่กี่สิบคน เหมือนเรตติ้งจะตกยังไงก็ไม่รู้